รัฐบาลไทย-ข่าวทำเนียบรัฐบาล-สำนักงานการบินพลเรือนแห่งประเทศไทยประกาศแนวปฏิบัติสำหรับผู้ดำเนินการเดินอากาศเกี่ยวกับการให้บริการจากท้องที่นอกราชอาณาจักร กรณีเชื้อไวรัส COVID-19 [กระทรวงคมนาคม]
วันศุกร์ที่ 20 มีนาคม 2563
สํานักงานการบินพลเรือนแห่งประเทศไทยประกาศแนวปฏิบัติสําหรับผู้ดําเนินการเดินอากาศเกี่ยวกับการให้บริการจากท้องที่นอกราชอาณาจักร กรณีเชื้อไวรัส COVID-19 [กระทรวงคมนาคม]
สํานักงานการบินพลเรือนแห่งประเทศไทยประกาศแนวปฏิบัติสําหรับผู้ดําเนินการเดินอากาศเกี่ยวกับการให้บริการจากท้องที่นอกราชอาณาจักรที่เป็นเขตโรคติดต่ออันตรายกรณีเชื้อไวรัส COVID-19 และพื้นที่มีการระบาดต่อเนื่อง
นายจุฬา สุขมานพ ผู้อํานวยการสํานักงานการบินพลเรือนแห่งประเทศไทย กระทรวงคมนาคมกล่าวว่า ตามที่รัฐมนตรีว่าการกระทรวงสาธารณสุขโดยคําแนะนําของคณะกรรมการโรคติดต่อแห่งชาติได้ประกาศให้โรคติดเชื้อไวรัสCOVID-19 เป็นโรคติดต่ออันตรายตามพระราชบัญญัติโรคติดต่อ พ.ศ. 2558 และกระทรวงสาธารณสุขได้ออกประกาศกําหนดท้องที่นอกราชอาณาจักรที่เป็นเขตติดโรคติดต่ออันตรายกรณีโรคติดเชื้อไวรัสCOVID-19 พ.ศ. 2563 ได้แก่ สาธารณรัฐเกาหลี สาธารณรัฐประชาชนจีน รวมถึงเขตบริหารพิเศษมาเก๊าและเขตบริหารพิเศษฮ่องกง สาธารณรัฐอิตาลี และสาธารณรัฐอิสลามอิหร่าน และสํานักงานการบินพลเรือนแห่งประเทศไทย (กพท.) ได้ประกาศแนวปฏิบัติสําหรับผู้ดําเนินการเดินอากาศในการปฏิบัติการบินระหว่างท้องที่ดังกล่าวและเพื่อสนับสนุนการดําเนินมาตรการเฝ้าระวังป้องกันโรคของประเทศ เมื่อวันที่ 8 มีนาคม 2563 นั้น
ปัจจุบันปรากฏว่า พื้นที่แพร่กระจายของผู้ติดเชื้อโรคติดเชื้อไวรัสCOVID-19 ได้ครอบคลุมเขตพื้นที่ในประเทศต่าง ๆ มากขึ้น กพท. จึงได้ประกาศแนวทางปฏิบัติเพิ่มเติม สําหรับผู้ดําเนินการเดินอากาศเกี่ยวกับการให้บริการจากพื้นที่นอกราชอาณาจักรที่เป็นเขตติดโรคติดต่ออันตรายและพื้นที่มีการระบาดต่อเนื่อง ตามประกาศกรมควบคุมโรค เมื่อวันที่ 18 มีนาคม 2563 ดังนี้
1. กรณีที่กระทรวงสาธารณสุขได้กําหนดให้ท้องที่นอกราชอาณาจักรใดเป็นเขตติดโรคติดต่ออันตรายกรณีโรคติดเชื้อไวรัสCOVID-19 หรือกรมควบคุมโรคได้กําหนดพื้นที่ใดเป็นพื้นที่มีการระบาดต่อเนื่อง ผู้โดยสารที่มีประวัติการเดินทางไปยังพื้นที่ดังกล่าวในระยะเวลา 14 วันที่ผ่านมาก่อนที่จะเดินทางมาประเทศไทยต้องได้รับการกักตัว (quarantine)และอยู่ภายใต้มาตรการป้องกันและควบคุมโรคติดต่ออย่างอื่นตามที่รัฐบาลไทยกําหนด
2. ให้ผู้ดําเนินการเดินอากาศที่ให้บริการผู้โดยสารที่จะเดินทางมาประเทศไทยดําเนินการคัดกรองในเวลาที่ผู้โดยสารแสดงตัวเพื่อออกบัตรขึ้นเครื่อง (Check-in)ดังนี้
2.1 ตรวจสอบประวัติการเดินทางของผู้โดยสารว่าในระยะเวลา 14 วันที่ผ่านมา ได้เดินทางไปพื้นที่ที่เป็นเขตติดโรคติดต่ออันตรายหรือพื้นที่มีการระบาดต่อเนื่องหรือไม่
2.2 ตรวจสอบใบรับรองแพทย์ (Health Certificate)ที่ออกให้โดยมีระยะเวลาไม่เกิน 72 ชั่วโมงก่อนการเดินทาง ที่ยืนยันว่าตรวจผู้โดยสารแล้วไม่พบเชื้อไวรัสCOVID-19
2.3 ตรวจสอบกรมธรรม์ประกันภัยที่แสดงการคุ้มครองการรักษาพยาบาลในประเทศไทย ซึ่งครอบคลุมถึงโรคติดเชื้อไวรัสCOVID-19 เป็นจํานวนไม่น้อยกว่า 100,000 เหรียญสหรัฐ
3. ในกรณีที่ผู้โดยสารที่จะเดินทางมาประเทศไทยเป็นผู้มีสัญชาติไทย ให้ผู้ดําเนินการเดินอากาศดําเนินการคัดกรองในเวลาที่ผู้โดยสารแสดงตัวเพื่อออกบัตรโดยสาร (Check-in)ดังนี้
3.1 ตรวจสอบใบรับรองแพทย์ที่ยืนยันว่ามีสุขภาพเหมาะสมต่อการเดินทาง (Fit to Fly HealthCertificate)
3.2 ตรวจสอบหนังสือรับรองการเดินทางกลับประเทศไทยที่สถานเอกอัครราชทูตไทย สถานกงสุลใหญ่ หรือกระทรวงการต่างประเทศออกให้
4. หากพบว่าผู้โดยสารมีประวัติการเดินทางตามข้อ 2.1 และผู้โดยสารนั้นไม่สามารถแสดงหลักฐานทั้งหมดตามข้อ 2.2 และ 2.3 ได้ครบถ้วนสมบูรณ์ หรือพบว่าผู้โดยสารซึ่งมีสัญชาติไทยไม่สามารถแสดงหลักฐานทั้งหมดตามข้อ 3.1 และ 3.2 ได้ครบถ้วนสมบูรณ์ ให้ผู้ดําเนินการเดินอากาศปฏิเสธการขึ้นเครื่องและงดการออกบัตรขึ้นเครื่อง (Boarding Pass)
5. เมื่อได้คัดกรองผู้โดยสารตามข้อ 2 หรือข้อ 3 และออกบัตรขึ้นเครื่องให้ผู้โดยสารแล้วให้ผู้ดําเนินการเดินอากาศจัดให้ผู้โดยสารกรอกข้อมูลแสดงที่พักที่สามารถติดต่อได้ในประเทศไทย (แบบ ต.8ตามพระราชบัญญัติโรคติดต่อ พ.ศ. 2558) และยื่นต่อเจ้าพนักงานควบคุมโรคติดต่อประจําด่านควบคุมโรคติดต่อระหว่างประเทศที่ท่าอากาศยานปลายทาง หรือกรอกข้อมูลในApplication “AOT Airport of Thailand”
6. ผู้ดําเนินการเดินอากาศควรใช้มาตรการในการป้องกันโรคติดต่อบนอากาศยาน ดังนี้
6.1 จัดที่นั่งผู้โดยสารให้มีระยะห่างจากกันมากที่สุดเท่าที่ทําได้ตั้งแต่เมื่อออกบัตรโดยสารและจัดพื้นที่ในห้องโดยสารไว้สําหรับเฝ้าระวังผู้โดยสารที่มีอาการไข้ ไอ หรือเจ็บป่วย หากมีความจําเป็น
6.2 แจ้งให้ผู้โดยสารทราบวิธีการป้องกันโรคติดต่อและสวมหน้ากากอนามัยตลอดเที่ยวบินหรือจัดเตรียมอุปกรณ์อื่นที่จําเป็นสําหรับการป้องกันตนเองจากการติดต่อ
6.3 พิจารณาจํากัดการให้บริการในห้องโดยสาร เพื่อลดความจําเป็นในการเข้าใกล้ชิดระหว่างเจ้าหน้าที่ประจําอากาศยานกับผู้โดยสาร
6.4 กําหนดให้เจ้าหน้าที่ประจําอากาศยานทุกคนสวมหน้ากากอนามัย
7. เมื่อเดินทางถึงประเทศไทย ผู้ดําเนินการเดินอากาศต้องฆ่าเชื้อหรือทําความสะอาดอากาศยานตามมาตรฐานที่เจ้าพนักงานควบคุมโรคติดต่อประจําด่านควบคุมโรคติดต่อระหว่างประเทศกําหนด
8. เจ้าพนักงานควบคุมโรคติดต่อประจําด่านควบคุมโรคติดต่อระหว่างประเทศมีอํานาจออกคําสั่งตามความในพระราชบัญญัติโรคติดต่อ พ.ศ. 2558 ดังต่อไปนี้
8.1 ห้ามผู้ใดเข้าไปในหรือออกจากอากาศยานที่เดินทางเข้ามาในราชอาณาจักรซึ่งยังไม่ได้รับการตรวจจากเจ้าพนักงานควบคุมโรคติดต่อประจําด่านควบคุมโรคติดต่อระหว่างประเทศ และห้ามนําพาหนะอื่นใดเข้าเทียบอากาศยานนั้น เว้นแต่จะได้รับอนุญาต
8.2 ดําเนินการหรือออกคําสั่งเป็นหนังสือให้ผู้ดําเนินการเดินอากาศดําเนินการ ดังนี้
(ก) กําจัดความติดโรค เพื่อป้องกันและควบคุมการแพร่ของโรค
(ข) จัดให้อากาศยานจอดอยู่ ณ สถานที่ที่กําหนดให้จนกว่าเจ้าพนักงานควบคุมโรคติดต่อประจําด่านควบคุมโรคติดต่อระหว่างประเทศจะอนุญาตให้ไปได้
(ค) ให้ผู้เดินทางซึ่งมากับพาหนะนั้นรับการตรวจในทางแพทย์ และอาจให้แยกกัก กักกัน คุมไว้สังเกต หรือรับการสร้างเสริมภูมิคุ้มกันโรค ณ สถานที่และระยะเวลาที่กําหนด
9. ในกรณีที่มีการฝ่าฝืนมาตรการตามข้อ 2 ข้อ 3 หรือข้อ 4 ผู้ดําเนินการเดินอากาศจะต้องเป็นผู้ออกค่าใช้จ่ายในการขนส่งผู้เดินทางซึ่งมากับอากาศยานนั้น เพื่อแยกกัก กักกัน คุมไว้สังเกต หรือรับการสร้างเสริมภูมิคุ้มกันโรคตลอดทั้งออกค่าใช้จ่ายในการเลี้ยงดู การรักษาพยาบาล การป้องกันและควบคุมโรคติดต่อระหว่างประเทศตามที่กําหนดในพระราชบัญญัติโรคติดต่อ พ.ศ. 2558
10. ให้ผู้ดําเนินการเดินอากาศปฏิบัติตามมาตรการเฝ้าระวังโรคติดต่ออันตรายและมาตรการป้องกันและควบคุมโรคติดต่ออันตรายตามที่กระทรวงสาธารณสุขประกาศกําหนด ตามความในพระราชบัญญัติโรคติดต่อพ.ศ. 2558 โดยเคร่งครัด
11. ให้ผู้ดําเนินการเดินอากาศแจ้งแนวปฏิบัติดังกล่าวให้เจ้าหน้าที่ประจําสถานีต้นทางและเจ้าหน้าที่ประจําอากาศยานให้ทราบและถือปฏิบัติ และให้เจ้าหน้าที่ประจําอากาศยานประกาศเพิ่มเติมบนอากาศยานให้ผู้โดยสารทราบโดยทั่วกัน
ทั้งนี้ จะมีผลบังคับใช้ในวันที่ 21 มีนาคม 2563 เวลา 00.00 น. ของประเทศไทยเป็นต้นไป
กระทรวงคมนาคม
19 มีนาคม 2563